	J. Em. kardinál Christoph Schönborn O.P. na Gréckokatolíckej teologickej fakulte

	
	V pondelok 7. septembra 2026 zavítala do Prešova J. Em. kardinál Christoph Schönborn O.P., emeritný viedenský arcibiskup. Po prijatí na Gréckokatolíckom arcibiskupskom úrade, prehliadke stálej historickej expozície a návšteve Katedrály sv. Jána Krstiteľa pokračoval jeho program na Gréckokatolíckej teologickej fakulte Prešovskej univerzity.
	Na fakultu ho sprevádzali vladyka Jonáš Maxim, prešovský arcibiskup metropolita a veľký kancelár GTF, ako aj vladyka Cyril Vasiľ SJ, košický eparchiálny biskup, spolu so sprievodom. Hostí prijal dekan fakulty prof. Peter Tirpák. 
	Kardinál najskôr navštívil fakultnú kaplnku zasvätenú blahoslavenému biskupovi Pavlovi Petrovi Gojdičovi. Na dekanáte sa následne oboznámil s možnosťami štúdia, aktuálnymi počtami študentov v jednotlivých študijných programoch i novými príležitosťami na internacionalizáciu, pri ktorých je fakulta pripravená rozvíjať spoluprácu. Rozhovor sa niesol aj v duchu hľadania nových možností evanjelizácie mladých ľudí vo vysokoškolskom prostredí, osobitne tých, ktorí sa práve počas štúdia po prvýkrát stretávajú s vierou a náboženským prostredím.
	Mimoriadne príjemným okamihom bol zápis otca kardinála do kroniky GTF, v ktorej jeho kardinálsky erb výtvarne stvárnila absolventka fakulty Žaneta Tkáčová.

	Kardinál Christoph Schönborn OP sa narodil 22. januára 1945 na území dnešnej Českej republiky. Je členom dominikánskej rehole, uznávaným teológom a odborníkom na kresťanský Východ. Podieľal sa na príprave Katechizmu Katolíckej cirkvi a v rokoch 1995 – 2025 pôsobil ako viedenský arcibiskup. Za kardinála ho v roku 1998 vymenoval pápež sv. Ján Pavol II. Dlhé roky bol tiež ordinárom pre veriacich východných katolíckych cirkví v Rakúsku a významne sa angažoval v ekumenickom dialógu.

